DA Den Europæiske Unions Tidende C 247/6

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 247/05

Med denne offentliggørelse åbnes der mulighed for at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

RESUMÉ

RÅDETS FORORDNING (EF) Nr. 510/2006

»GÖNCI KAJSZIBARACK«

EF-Nr.: HU-PGI-0005-0388-21.10.2004

BOB ( ) BGB ( X )

Dette resumé tjener udelukkende til orientering. Yderligere oplysninger, særlig vedrørende producenterne af produkter omfattet af BOB eller BGB, findes i den fuldstændige varespecifikation, som kan fås ved henvendelse til de nationale myndigheder eller Europa-Kommissionen.

1. Medlemsstatens ansvarlige myndighed:

Navn: Departementet for analyse af fødekæden under ministeriet for landbrug og udvikling af landdistrikter (FVM Élelmiszerlánc-elemzési Főosztály Adresse: Budapest Kossuth Lajos tér 11. 1055 MAGYARORSZÁG/HUNGARY Tlf. +36 13014419 Fax +36 13014808 E-mail: Eniko.Zobor@fvm.gov.hu

2. Sammenslutning:

Navn: Abaúj – Gönc Gyümölcstermelők Beszerző és Értékesítő Szövetkezet (indkøbs- og salgskooperativ for frugtproducenterne i Abaúj — Gönc) Adresse: Gönc Károlyi Gáspár út 31/A 3895 MAGYARORSZÁG/HUNGARY Tlf. +36 46388610 Fax +36 46388702 E-mail: mzg.hollar@primposta.hu Sammensætning Producenter/forarbejdningsvirksomheder ( X ) andet ( )

3. Produktets art:

Kategori 1.6 — Frugt, grøntsager og kornprodukter

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn:

»Gönci kajszibarack«

4.2. Beskrivelse:

Den beskyttede geografiske betegnelse (BGB) »Gönci kajszibarack« kan anvendes til følgende sorter af arten Prunus armeniaca L.: Gönci magyar kajszi, Magyar kajszi C 235, valamint Mandulakajszi, Bergeron, Ceglédi Piroska, Ceglédi bíborkajszi, Ceglédi arany, Ceglédi óriás, Pannónia.

Gönc-abrikosens enestående karakter og dens nationale og internationale ry skyldes en kombination af gunstige klimatiske forhold, traditionelle havebrugs- og frugtdyrkningsmetoder samt en streng fastholdelse af produktions-, høst-, oplagrings- og transportteknologier.

Den beskyttede geografiske betegnelse »Gönci kajszibarack« må kun anvendes til abrikossorter, der svarer til nedenstående karakteristika, og som — med hensyn til de individuelle sorter — besidder de ydre og indre kvaliteter, der er nævnt nedenfor.

GÖNCI MAGYAR KAJSZI

Form : Kugleformet Størrelse : Mellemstor, mindste diameter 40 mm Frugtskrællens farve : Stærk orange; stærk rød på solsiden Frugtkødets farve og kvalitet : Gyldengul, trævlet, saftig og blød efter modning Smag, indhold af syre : Sød og syrlig, aromatisk

MAGYAR KAJSZI C.235

Form : Kugleformet Størrelse : Mellemstor, mindste diameter 40 mm Frugtskrællens farve : Stærk orange Frugtkødets farve og kvalitet : Gul, trævlet, mellemhård Smag, indhold af syre : Sød og syrlig, aromatisk

MANDULAKAJSZI

Form : Oval, mandelformet, markant flad fra siden Størrelse : Stor, mindste diameter 50 mm Frugtskrællens farve : Klar orange, karminrød på solsiden Frugtkødets farve og kvalitet : Klar orange, mellemhård, fast, saftig Smag, indhold af syre : Sød og syrlig, krydret aroma

BERGERON

Form : Lettere langstrakt, kegleform, ægformet Størrelse : Mellemstor, mindste diameter 40 mm Frugtskrællens farve : Orange, karminrød på solsiden Frugtkødets farve og kvalitet : Stærk orange, trævlet, hård Smag, indhold af syre : Syreindholdet højere end gennemsnittet (1,4 %)

PANNÓNIA

Form : Regelmæssig eller lettere ægformet Størrelse : Mellemstor, mindste diameter 40 mm Frugtskrællens farve : Let orange, lyserød på solsiden Frugtkødets farve og kvalitet : Let orange, trævlet, hård Smag, indhold af syre : Syrlig, aromatisk

CEGLÉDI PIROSKA

Form : Kugleformet Størrelse : Mellemstor, mindste diameter 40 mm Frugtskrællens farve : Orange, stærk rød på solsiden Frugtkødets farve og kvalitet : Orange, hård Smag, indhold af syre : Sød og syrlig

CEGLÉDI BÍBORKAJSZI

Form : Bred, kegleform, ægformet; lettere flad fra siden Størrelse : Mellemstor, mindste diameter 40 mm Frugtskrællens farve : Mørk orange; mørk højrød på solsiden Frugtkødets farve og kvalitet : Mørk orange, saftig Smag, indhold af syre : Sød, aromatisk

CEGLÉDI ARANY

Form : Kugleformet Størrelse : Stor, mindste diameter 50 mm Frugtskrællens farve : Gyldengul, højrød på solsiden Frugtkødets farve og kvalitet : Orange, hård, saftig Smag, indhold af syre : Sød og syrlig

CEGLÉDI ÓRIÁS

Form : Lettere aflang, ægformet; lettere flad fra siden Størrelse : Stor, mindste diameter 50 mm Frugtskrællens farve : Klar orange; stærk rød på solsiden Frugtkødets farve og kvalitet : Orange, moderat saftig, blød Smag, indhold af syre : Sød og syrlig, aromatisk

4.3. Geografisk område:

Betegnelsen for den geografiske oprindelse må kun anvendes på abrikoser, der stammer fra (er dyrket i) de lokaliteter, der tilhører fire nærmere angivne underregioner i amtet Borsod-Abaúj-Zemplén.

Underregionen Abaúj-Hegyköz: Abaújszántó, Abaújvár, Arka, Boldogkőváralja, Gönc, Göncruszka, Hejce, Hernádcéce, Hidasnémeti, Korlát, Tornyosnémeti, Vizsoly, Zsujta;

Underregionen Encs: Abaújkér, Alsógagy, Baktakék, Beret, Detek, Encs, Fancsal, Forró, Fulókércs, Garadna, Ináncs;

Underregionen Szerencs: Bekecs, Golop, Legyesbénye, Megyaszó, Monok, Rátka, Szerencs, Tállya;

Underregionen Szikszó: Alsóvadász, Felsővadász, Hernádkércs, Homrogd, Léh, Nagykinizs, Selyeb, Szentistvánbaksa, Szikszó.

4.4. Bevis for oprindelse:

Kvalitetskontrolsystemet for den samlede produktions- og håndteringsproces garanterer identifikation og sporbarhed samt slutkontrol og produktsikkerhed, idet producenterne anbringer den håndplukkede frugt i plastik- eller trækasser, hvorpå frugtens oprindelse er specifikt angivet (med navn) på en seddel, ledsaget af et identifikationsnummer på bunden af kasserne.

For at dokumentere produktionen skal producenterne i overensstemmelse med den gældende lovgivning føre en journal vedrørende oprindelsesbeskyttelse. I journalen registreres:

— navn på og identifikation af producenten

— produktionssted, matrikelnummer, identifikationskode for sort/mark, antal træer, der allerede bærer frugt, og antal træer, der endnu ikke bærer frugt

— sortens navn og oprindelse (understøttet af et oprindelsescertifikat for det unge træ)

— identifikationsnummeret i sprøjteregisteret

— identifikationsnummeret i høstregisteret, høstdato, mængden af frugt i det givne år opdelt pr. sort/mark.

Sprøjteregisteret er et register, der føres i overensstemmelse med lovgivningen, og hvori følgende angives:

— kemiske stoffer, der er anvendt under produktionen

— mængden af kemiske stoffer, der er anvendt (fordelt efter anvendelsesdato)

— navn og dato for de anvendte plantesundhedsprocedurer osv.

Høstregisteret er et register, der føres under høsten, og hvori angives antallet af produktionstræer pr. sort/mark, høstdatoen og de daglige høstede mængder.

4.5. Produktionsmetode:

Kriterier og krav vedrørende dyrkning (og pasning)

Frugttræsplantagerne i det givne produktionsområde skal være beliggende på solbeskinnede marker i højtliggende områder (150-300 m), på jord af en god kvalitet, som i overensstemmelse med jordanalyser har et passende kalkindhold og et tilstrækkeligt indhold af næringsstoffer.

Høst

Høsten starter i midten af juni og slutter i slutningen af august. For så vidt angår kravene til transport og oplagring (holdbarhed) er det vigtigt, at høsten sker gradvis, hvilket bl.a. kan opnås ved en omhyggelig planlagt placering af plantagerne. I betragtning af de forskellige modningstider for sorterne og markerne kan hver mark høstes i gennemsnitlig tre faser for at sikre, at frugten høstes på det korrekte modningsstadium (tidlig høst, hovedhøst, sen høst). Frugten plukkes i hånden, hvilket muliggøres ved den omhyggelige formgivning af de unge træer og trætoppene.

Opbevaring

Når oplagringsrummene er fyldt med de leverede kasser, nedkøles frugten inden for nogle få timer til ca. 4 °C (opbevaringstemperatur). Den hurtige nedkøling efterfølges af håndtering, dvs. sortering af frugten efter størrelse og farve, hvilket normalt sker manuelt, sjældent med maskiner. Efter sortering og endelig emballering placeres frugtkasserne i op til 30 dage i et lagerrum, der er nedkølet til 4-6 °C, afhængig af leverancerne.

Sortering og emballering

Sortering efter størrelse sker ved hjælp af en manuel sorteringsplade. Frugtens størrelse bestemmes som den længste diameter målt langs længdeaksen som angivet i forordning Nr. 851/2000/EF og de ændrede udgaver heraf; emballering og præsentation sker i overensstemmelse med samme bestemmelser.

Gönc-abrikosen er følsom over for mekanisk beskadigelse, således at hvis den transporteres uemballeret, kan det have så stor indflydelse på dens organoleptiske, fysiske og kemiske egenskaber, at det bliver umuligt at emballere den senere. For at sikre produktkvaliteten og — eftersom det ikke er et forarbejdet landbrugsprodukt — for at garantere oprindelsesstedet, sporbarheden og kontrollen bør emballeringen ske inden for det specificerede geografiske område.

4.6. Tilknytning:

Gönc-abrikosen er et typisk produkt i Ungarns nordligste frugtdyrkningsregioner, hvor den produceres på bakkeskråninger, terrasser og plateauer i området Hegyalja langs floden Hernád, Szerencs og Cserehát, 150-300 m over havet.

Den ungarske gruppe af sorter (sorttype), som må have begyndt at udvikle sig for ca. 300-350 år siden, er blevet produceret og produceres stadig næsten udelukkende i denne region.

De særlige karakteristika ved produktet og dets dyrkning i Gönc-regionen kan sammenfattes således:

— Abrikoser, som produceres her, modnes senere (gennemsnitlig 6-10 dage) end abrikoser af samme sort, der produceres i regionen Kecskemét, hvilket muliggør en forlængelse af forbrugs- og forarbejdningssæson.

— Det køligere mesoklima — som bevirker den senere modning — har en gunstig indvirkning på abrikosernes forbrugskvalitet: de forfriskende syrer og smagsstoffer nedbrydes langsommere under modningen, og de »brænder ikke ud«. »Kvaliteten af de abrikoser, der produceres omkring Gönc, er fremragende. De modnes senere her … og modningsperioden forlænges yderligere som følge af de forskelligartede skråninger.« (Brózik, Jenser et al. 1970).

— Denne region har de mest ensartede kolde vintre i Ungarn, og foråret kommer her på det seneste tidspunkt af året i alle de områder, der egner sig til abrikosplantager; som følge heraf er den vigtigste trussel mod abrikosproduktionen mindst: risici for frostskader på knopper, der har åbnet sig som følge af tidlige varme perioder sidst på vinteren, sammen med frostskader om foråret på knopper, blomster eller frugter i deres første udviklingsfase.

Navnet »kajszi Baraczk« (»abrikos«) forekom første gang i 1667 i en bog af János Lippay (Posoni kert 3. kötet, »Gyümölcsös kert«, Bécs 1667), men det var først i 1880’erne, at et udbrud af phylloxera, som ødelagde vinmarkerne, gav en afgørende tilskyndelse til frugtproduktion i de kuperede områder. De ødelagte vinmarker blev i mange områder, herunder Gönc-regionen, erstattet af frugttræer.

I anden halvdel af det 19. århundrede blev der oprettet forskellige sociale organisationer med henblik på at fremme frugtproduktionen. Deres samarbejde spillede en stor rolle i forbindelse med den guldmedalje, som frugt fra Zemplén-amtet vandt på verdensudstillingen i Paris i 1867. Ifølge forskellige nationale beskrivelser og statistikker havde Gönc-regionen indtil 1850’erne hovedsagelig været kendt for sine kirsebær. János Korponay nævnte for første gang i 1871, at Gönc og egnen deromkring var kendt for sine abrikoser, som på det tidspunkt blev produceret i »relativt store mængder«. Det virkelige opsving i abrikosproduktionen kom imidlertid først i 1880’erne og 1890’erne.

4.7. Kontrolorgan:

Mezőgazdasági Szakigazgatási Hivatal (landbrugsadministrationskontor) som det udpegede kontrolorgan for frugt og grøntsager.

Navn: Borsod-Abaúj-Zemplén Megyei Mezőgazdasági Szakigazgatási Hivatal, Növény- és Talajvédelmi Igazgatóság (landbrugsadministrationskontor i amtet Borsod-Abaúj-Zemplén, direktoratet for beskyttelse af planter og jord). Adresse: Miskolc Blaskovits út 24. 3526 MAGYARORSZÁG/HUNGARY Tlf. +36 46503402 Fax +36 46503404 E-mail: Balogh.Zoltan@borsod.ontsz.hu, fvmh-borsod@fki.gov.hu

4.8. Mærkning:

Foruden de lovfæstede oplysninger skal mærkningen indeholde følgende:

— navnet »Gönci kajszibarack« (Gönc-abrikos)

— betegnelsen »beskyttet geografisk betegnelse« (BGB) og det tilhørende fællesskabslogo (efter fællesskabsregistrering).

Denne mærkning skal anbringes på hver enkelt emballage; navnet på den kommune, hvor produktet rent faktisk er produceret, kan også angives.

F.eks.:

»Gönci kajszibarack« (Gönc-abrikos)

Beskyttet geografisk betegnelse (BGB)

Sort: Gönci magyar kajszi

Produceret i: Abaújvár

(1) EUT L 93 af 31.3.2006, s. 12.